Smernica Komisie 93/1/EHS
z 21. januára 1993,
ktorou sa mení a dopĺňa smernica 77/535/EHS o aproximácii právnych predpisov členských štátov týkajúcich sa metód vzorkovania a analýzy hnojív
(Analytické metódy pre stopové prvky)
KOMISIA EURÓPSKÝCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 76/116/EHS z 18. decembra 1975 o aproximácii právnych predpisov členských štátov týkajúcich sa hnojív [1], naposledy zmenenú a doplnenú smernicou 89/530/EHS [2], najmä na jej článok 9 ods. 2,
keďže článok 8a zmluvy stanovuje priestor bez vnútorných hraníc, v ktorom je zabezpečený voľný pohyb tovaru, osôb, služieb a kapitálu;
keďže smernica 89/530/EHS dopĺňa a mení smernicu 76/116/EHS v súvislosti so stopovými prvkami bór, kobalt, meď, železo, mangán, molybdén a zinok v hnojivách;
keďže smernica Komisie 77/535/EHS [3], naposledy zmenená a doplnená smernicou 89/519/EHS [4], ustanovuje úradné kontroly hnojív spoločenstva s cieľom overovať zhodu s požiadavkami vyplývajúcimi z ustanovení spoločenstva ohľadom kvality a zloženia hnojív; keďže smernica 77/535/EHS by sa mala doplniť tak, aby sa mohli kontrolovať aj hnojivá, na ktoré sa vzťahuje smernica 89/530/EHS;
keďže vzhľadom na rozsah a účinky navrhovaného opatrenia, opatrenia spoločenstva ustanovené v tejto smernici sú nielen potrebné, ale aj nevyhnutné na dosiahnutie stanovených cieľov; keďže tieto ciele nemôžu členské štáty dosiahnuť individuálne, a keďže ich dosiahnutie na úrovni spoločenstva je v skutočnosti ustanovené smernicou 76/116/EHS;
keďže opatrenia ustanovené v tejto smernici sú v súlade so stanoviskom Výboru pre prispôsobenie smerníc o odstraňovaní technických prekážok obchodovania s hnojivami technickému pokroku,
PRIJALA TÚTO SMERNICU:
Článok 1
Text uvedený v prílohe k tejto smernici sa týmto dopĺňa k prílohe II smernice 77/535/EHS.
Metódy sú použiteľné pre hnojivá spoločenstva na stanovovanie každého stopového prvku, ktorého deklarovaný obsah je menší alebo rovný 10 %.
Článok 2
1. Členské štáty uvedú do účinnosti ustanovenia potrebné na dosiahnutie súladu s touto smernicou do 31. decembra 1993. Bezodkladne o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo budú sprevádzané takýmto odkazom pri ich úradnom uverejnení. Metodiku týchto odkazov ustanovia členské štáty.
2. Členské štáty oznámia Komisii znenie ustanovení vnútroštátneho práva, ktoré prijmú v oblasti upravenej touto smernicou.
Článok 3
Táto smernica je adresovaná členským štátom.
V Bruseli 21. januára 1993